Sluit deure! | Netwerk24
Deur Mike Van Rooyenen Lientjie Mentz 08 Augustus 2019 06:00
Die eerste van talle ondernemings wat op woonerwe in Dan Pienaar bedryf word, moet sy deure daar sluit, het die Vrystaatse hooggeregshof op Donderdag 27 Julie beveel.
Intussen is daar Maandag (05/08) vier nuwe aansoeke by die hof ingedien wat versoek dat ondernemings daar hul deure sluit, en nog vier aansoeke word vandag (08/08) verwag.
Dit vorm deel van 'n hele rits aansoeke wat bure in Dan Pienaar nou laat indien om ondernemings te verbied wat in strate soos Dan Pienaar, Van der Stel, Louw Wepener en Generaal Hertzog oopmaak.
Die hof het Dynamic Gas & Lifestyle by ooreenkoms tussen die partye een maand gegun voordat hy die perseel in Louw Wepenerstraat 12 moet verlaat.
Die Janmar-trust van Jan Harm en Magda-Marie Venter is ook verbied om toe te laat dat enige ander onderneming op dié erf sake doen. Dit mag slegs vir woondoeleindes, waarvoor die erf gesoneer is, gebruik word. of dat dit enigsins gebruik word anders as vir, waarvoor die erf gesoneer is.
Hulle moet ook die regskoste van die aansoekers, Irma Kruger, Hendrika Marx en Corne­lius Jacobus Potgieter, betaal, het regter Joseph Mhlambi gelas.
Dynamic Gas & Lifestyle en die trust het nie die aansoek teengestaan nie.
Die ander agt ondernemings waarteen daar vroeër hofstukke ingedien is oor ondernemings wat op woonerwe bedryf word, betwis die aansoeke en het tot 19 Augustus om hul hofstukke in te dien.
Kruger, wat in Generaal Fickstraat woon, sê in 'n hofverklaring dat sy, Marx en Potgieter huise in Dan Pienaar gekoop het met die verwagting dat hulle in 'n normale woonbuurt sou woon. Hulle het ook verwag dat die Mangaung-metro sou toesien dat daar by die voorwaardes van die stadsbeplanningskema gehou word, en nie sou toelaat dat mense woonerwe wederregtelik gebruik nie.
Nou lyk dit vir hulle asof die munisipaliteit die onregmatige gebruik van die erwe net toelaat.
Sy het gehoor waar die munisipaliteit wel opgetree het, is oortreders net 'n afkoopboete opgelê en dan toegelaat om verder met die onregmatige gebruik voort te gaan.
Sy sê die ondernemings wat onwettig in woonhuise bedryf word, het die hele karakter van Dan Pienaar verander.
Die Prellerplein-ontwikkeling het die verkeersdruk in Louw Wepenerstraat baie verhoog.
Nou dra die talle ondernemings wat onwettig op woonerwe bedryf word, verder hiertoe by.
Adv. Jacyn Mitchley het die aansoek in opdrag van Bruce Blair van Blair-prokureurs by die hof ingedien. Blair sê al die aansoeke wat tot nog toe ingedien is, is vir ondernemings wat bedryf word op erwe wat slegs vir woondoeleindes gesoneer is.
Bloemnuus het navrae aan Qondile Khedama, kommunikasiebestuurder van die Mangaung-metro, gerig oor die metro se plan om sommige strate soos Louw Wepener en Generaal Hertzog volgens die ruimtelike ontwikkelingsplan te hersoneer, maar teen druktyd is geen antwoord hieroor ontvang nie.
Navrae is ook gerig oor wat die metro doen om ondernemings te verhoed om sonder die nodige hersonering te bedryf.